/* KOM(2011) 177 galutinis */ KOMISIJOS PRANEŠIMAS TARYBAI dėl Europos Sąjungos dalyvavimo 2011 m. birželio 14–16 d. Osle vyksiančioje Šeštojoje ministrų konferencijoje dėl Europos miškų apsaugos





[pic] | EUROPOS KOMISIJA | Briuselis, 2011.4.6 KOM(2011) 177 galutinis KOMISIJOS PRANEŠIMAS TARYBAI dėl Europos Sąjungos dalyvavimo 2011 m. birželio 14–16 d. Osle vyksiančioje Šeštojoje ministrų konferencijoje dėl Europos miškų apsaugos KOMISIJOS PRANEŠIMAS TARYBAI dėl Europos Sąjungos dalyvavimo 2011 m. birželio 14–16 d. Osle vyksiančioje Šeštojoje ministrų konferencijoje dėl Europos miškų apsaugos Šeštoji ministrų konferencija dėl Europos miškų apsaugos vyks 2011 m. birželio 14–16 d. Osle (Norvegija). Numatoma, kad šioje Norvegijos ir Ispanijos bendrai organizuojamoje konferencijoje dalyvaus per 40 Europos valstybių, įskaitant visas ES valstybes nares. 1990 m. pradėto tarpvyriausybinio, valstybių vadovaujamo ministrų konferencijose rengiamų diskusijų dėl miškų politikos proceso, 2009 m. pervadinto „Forest Europe“, tikslas – skatinti tvarų Europos miškų valdymą. Dabartinių 47 signatarių dalyvavimas grindžiamas savanoriškais įsipareigojimais. ES šiame procese dalyvauja nuo jo pradžios ir kol kas yra pasirašiusi visas jo rezoliucijas ir deklaracijas. Nuo 1990 m. surengtos penkios ministrų konferencijos. Per 1990 m. Strasbūre surengtą Pirmąją ministrų konferenciją visų pirma svarstyti miškų stebėjimo ir apsaugos, taip pat miškų mokslinių tyrimų klausimai. 1993 m. Helsinkyje vykusioje Antrojoje ministrų konferencijoje nagrinėti tvaraus miškų valdymo, biologinės įvairovės apsaugos miškuose, miškų ir klimato ryšio, taip pat Vidurio ir Rytų Europos valstybių miškininkystės klausimai. Prisiimant įsipareigojimus 1998 m. Lisabonoje surengtoje Trečiojoje ministrų konferencijoje, daugiausia dėmesio skirta Europos miškų sektoriaus socialiniams ir ekonominiams aspektams, taip pat priimti europiniai tvaraus miškų valdymo kriterijai ir rodikliai. 2003 m. Vienoje vykusioje Ketvirtojoje ministrų konferencijoje svarstytas tvaraus miškų valdymo integravimas į platesnį tvaraus vystymosi procesą, o per paskutinę ministrų konferenciją 2007 m. Varšuvoje miškų klausimai nagrinėti atsižvelgiant į medienos ir energijos gamybą, taip pat į miškų ir vandens išteklių ryšį. Penkiose jau įvykusiose ministrų konferencijose Komisija, kuriai atstovavo už žemės ūkį atsakingas Komisijos narys, buvo Tarybos įgaliota dalyvauti Europos Sąjungos vardu ir kartu su valstybėmis narėmis pasirašyti ministrų deklaracijas ir rezoliucijas. Šeštojoje ministrų konferencijoje dėl Europos miškų apsaugos numatoma priimti dviejų rūšių sprendimus: 1) teisiškai privalomus – dėl derybų pradžios ir Tarptautinio derybų komiteto, kuris bus įgaliotas parengti teisiškai privalomą susitarimą dėl Europos miškų, steigimo. Tarptautinio derybų komiteto darbo tvarkos taisyklės bus nustatytos to sprendimo priede. 2) teisiškai neprivalomus – dėl proceso „Forest Europe“ naujos vizijos, misijos, tikslų ir uždavinių nustatymo, taip pat dėl savanoriškai vykdytinų nacionalinių ir Europos veiksmų, remiantis ankstesnėse ministrų konferencijose priimtų ministrų deklaracijų ir rezoliucijų pavyzdžiu. Kad būtų priimti, ministrų sprendimai bus pateikti ministrams pasirašyti. Atitinkamos Komisijos tarnybos aktyviai dalyvavo parengiamajame šios konferencijos etape. Šeštojoje ministrų konferencijoje Europos Sąjunga turi dalyvauti dėl šių priežasčių: - konferencija yra susijusi su tarptautinių įsipareigojimų, kuriuos yra prisiėmusios ne tik valstybės narės, bet ir Europos Sąjunga, vykdymu visos Europos lygmeniu; - atsižvelgdama į galimybę pradėti ir vesti derybas, kuriose dalyvautų ir trečiosios valstybės ir per kurias būtų siekiama priimti teisiškai privalomą susitarimą ES kompetencijos srityse, Komisija turės aktyviai siekti užtikrinti, kad būtų laikomasi su ES atstovavimu užsienyje susijusių Sutarties nuostatų, kad būtų visapusiškai atsižvelgiama į ES acquis viršenybę ir kad priimant sprendimą pradėti derybas, taip pat pačiose derybose ES dalyvautų glaudžiai bendradarbiaudama su valstybėmis narėmis; - Europos Sąjunga yra pasirašiusi Strasbūro, Helsinkio, Lisabonos, Vienos ir Varšuvos ministrų deklaracijas ir rezoliucijas, todėl tiesiogiai dalyvauja vykdant tolesnius veiksmus ir jas įgyvendinant; - ministrų sprendimuose aptariami dalykai iš esmės atitinka 1998 m. gruodžio 15 d. Tarybos rezoliuciją dėl Europos Sąjungos miškininkystės strategijos ir Miškams skirtą ES veiksmų planą[1], taip pat ES politikos tikslus, įskaitant susijusius su kaimo plėtra, energetika, aplinka ir biologine įvairove, klimatu, moksliniais tyrimais ir technologine plėtra. Todėl Komisija rekomenduoja Tarybai: 1. priimti sprendimą, kad Komisija Europos Sąjungos vardu dalyvautų 2011 m. birželio 14–16 d. Osle vyksiančioje „Forest Europe“ Šeštojoje ministrų konferencijoje dėl Europos miškų apsaugos; 2. priimti sprendimą, kad Komisija ES vardu kartu su valstybėmis narėmis pasirašytų Osle priimsimus ministrų sprendimus. Komisijos parašu nenustatoma jokių įpareigojimų imtis bendrų priemonių, kurios nepriklauso Europos Sąjungos kompetencijai. ATITINKAMŲ DOKUMENTŲ SĄRAŠAS „FOREST EUROPE“ ŠEŠTOSIOS MINISTRŲ KONFERENCIJOS NUTARIMAI: - Osle priimsimi ministrų sprendimai, - Tarptautinio derybų komiteto darbo tvarkos taisyklės, siekiant parengti teisiškai privalomą susitarimą dėl Europos miškų; SUSIJĘS DOKUMENTAS – - Komisijos rekomendacija Tarybai priimti sprendimą dėl Europos Sąjungos dalyvavimo derybose dėl teisiškai privalomo susitarimo dėl Europos miškų. - [1] COM(2006) 302 galutinis.